Document ID: 32009R0025

ΚΑΝΟΝΙΣΜΌΣ (ΕΚ) αριθ. 25/2009 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
της 19ης Δεκεμβρίου 2008
σχετικά με τη λογιστική κατάσταση του τομέα των νομισματικών χρηματοπιστωτικών ιδρυμάτων (αναδιατύπωση)
(ΕΚΤ/2008/32)
ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
Έχοντας υπόψη:
τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (1), και ιδίως το άρθρο 5 παράγραφος 1 και το άρθρο 6 παράγραφος 4,
τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή ελάχιστων αποθεματικών από την Ευρωπαϊκή Κεντρική Τράπεζα (2), και ιδίως το άρθρο 6 παράγραφος 4,
την οδηγία 2006/48/ΕΚ του Ευρωπαϊκού Κοινοβουλίου και του Συμβουλίου, της 14ης Ιουνίου 2006, σχετικά με την ανάληψη και την άσκηση δραστηριότητας πιστωτικών ιδρυμάτων (αναδιατύπωση) (3),
τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών στην Κοινότητα (ΕΣΛ 95) (4),
Εκτιμώντας τα ακόλουθα:
(1)
Ο κανονισμός (ΕΚ) αριθ. 2423/2001 της Ευρωπαϊκής Κεντρικής Τράπεζας της 22ας Νοεμβρίου 2001 σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων έχει επανειλημμένα τροποποιηθεί ουσιωδώς (ΕΚΤ/2001/13) (5) έχει επανειλημμένα τροποποιηθεί ουσιωδώς. Δεδομένου ότι απαιτείται πλέον νέα τροποποίηση του εν λόγω κανονισμού, ενδείκνυται η αναδιατύπωσή του για λόγους σαφήνειας και διαφάνειας.
(2)
Προς εκπλήρωση των καθηκόντων του, το ευρωπαϊκό σύστημα κεντρικών τραπεζών (ΕΣΚΤ) απαιτεί την κατάρτιση της ενοποιημένης λογιστικής κατάστασης του τομέα των νομισματικών χρηματοπιστωτικών ιδρυμάτων (ΝΧΙ). Κύριος σκοπός της είναι να παράσχει στην Ευρωπαϊκή Κεντρική Τράπεζα (ΕΚΤ) μια ολοκληρωμένη στατιστική εικόνα των νομισματικών εξελίξεων στα συμμετέχοντα κράτη μέλη, τα οποία εκλαμβάνονται ως ενιαία οικονομική επικράτεια. Τα εν λόγω στατιστικά στοιχεία καταρτίζονται τακτικά και καταλαμβάνουν συγκεντρωτικά χρηματοοικονομικά στοιχεία του ενεργητικού και του παθητικού, τα οποία είναι εκφρασμένα ως υπόλοιπα και συναλλαγές, η δε κατάρτισή τους βασίζεται σε έναν τομέα ΝΧΙ και έναν πληθυσμό παροχής στοιχείων που χαρακτηρίζονται από πληρότητα και ομοιογένεια. Εξάλλου απαιτούνται επαρκώς λεπτομερή στατιστικά στοιχεία και προκειμένου να διασφαλιστεί σε συνεχή βάση η χρησιμότητα των υπολογιζόμενων συγκεντρωτικών νομισματικών μεγεθών και των παραγόντων μεταβολής τους που καλύπτουν την εν λόγω επικράτεια για σκοπούς ανάλυσης.
(3)
Σύμφωνα με τις διατάξεις της συνθήκης ΕΚ και υπό τις προϋποθέσεις που ορίζονται στο καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής το «καταστατικό ΕΣΚΤ»), η ΕΚΤ απαιτείται να εκδίδει κανονισμούς στο βαθμό που αυτό καθίσταται αναγκαίο για την εκτέλεση των καθηκόντων του ΕΣΚΤ που ορίζονται στο καταστατικό ΕΣΚΤ, καθώς και σε ορισμένες περιπτώσεις που προβλέπονται στις θεσπιζόμενες από το Συμβούλιο διατάξεις κατά το άρθρο 107 παράγραφος 6 της συνθήκης.
(4)
Το άρθρο 5.1 του καταστατικού ΕΣΚΤ απαιτεί από την ΕΚΤ να συλλέγει, με τη βοήθεια των εθνικών κεντρικών τραπεζών (ΕθνΚΤ), τις αναγκαίες στατιστικές πληροφορίες είτε από τις αρμόδιες εθνικές αρχές είτε απευθείας από οικονομικούς παράγοντες, προκειμένου να εκπληρώσει τα καθήκοντα του ΕΣΚΤ. Το άρθρο 5.2 του καταστατικού ΕΣΚΤ προβλέπει ότι οι ΕθνΚΤ εκτελούν, στο βαθμό που είναι δυνατόν, τα καθήκοντα που αναφέρονται στο άρθρο 5.1.
(5)
Το άρθρο 3 του κανονισμού (ΕΚ) αριθ. 2533/98 απαιτεί από την ΕΚΤ να προσδιορίζει τον πραγματικό πληθυσμό παροχής στοιχείων εντός των ορίων του πληθυσμού αναφοράς παροχής στοιχείων, της παρέχει δε το δικαίωμα να εξαιρεί, ολικώς ή εν μέρει, συγκεκριμένες κατηγορίες μονάδων παροχής στοιχείων από τις υποχρεώσεις παροχής στατιστικών στοιχείων προς αυτή. Το άρθρο 6 παράγραφος 4 προβλέπει ότι η ΕΚΤ μπορεί να εκδίδει κανονισμούς εξειδικεύοντας τις προϋποθέσεις σύμφωνα με τις οποίες μπορεί να ασκηθεί το δικαίωμα επαλήθευσης ή εκτέλεσης της υποχρεωτικής συλλογής στατιστικών πληροφοριών.
(6)
Το άρθρο 4 του κανονισμού (ΕΚ) αριθ. 2533/98 απαιτεί από τα κράτη μέλη να αναλαμβάνουν μόνα τους την οργάνωση στον τομέα της στατιστικής και να συνεργάζονται πλήρως με το ΕΣΚΤ, προκειμένου να διασφαλίσουν την εκπλήρωση των υποχρεώσεων που απορρέουν από το άρθρο 5 του καταστατικού ΕΣΚΤ.
(7)
Υπό την προϋπόθεση ότι δεν απειλείται η εκπλήρωση των θεσπιζόμενων από την ΕΚΤ στατιστικών υποχρεώσεών τους, οι ΕθνΚΤ, ενεργώντας εντός ενός ευρύτερου πλαισίου παροχής στατιστικών στοιχείων το οποίο θεσπίζουν με δική τους ευθύνη, σύμφωνα με το κοινοτικό ή το εσωτερικό δίκαιο ή τις καθιερωμένες πρακτικές, και το οποίο εξυπηρετεί και άλλους στατιστικούς σκοπούς, κρίνεται ίσως σκόπιμο να συλλέγουν από τον πραγματικό πληθυσμό παροχής στοιχείων στατιστικές πληροφορίες αναγκαίες για την εκπλήρωση των υποχρεώσεων παροχής στατιστικών στοιχείων προς την ΕΚΤ. Έτσι μπορεί εξάλλου να μειώνεται η σχετική επιβάρυνση από την παροχή στοιχείων. Στις περιπτώσεις αυτές και προκειμένου να ενισχύεται η διαφάνεια, ενδείκνυται η πληροφόρηση των μονάδων παροχής στοιχείων ότι τα στοιχεία συλλέγονται προς εκπλήρωση άλλων στατιστικών σκοπών. Σε ειδικές περιπτώσεις η ΕΚΤ μπορεί, προς εκπλήρωση των υποχρεώσεών της, να λαμβάνει υπόψη στατιστικές πληροφορίες που έχουν συλλεχθεί για τέτοιους σκοπούς.
(8)
Τα απαιτούμενα στοιχεία πρέπει να είναι λεπτομερέστερα όταν οι αντισυμβαλλόμενοι ανήκουν στον τομέα διακράτησης χρήματος. Λεπτομερή στοιχεία απαιτούνται για: α) τις υποχρεώσεις από καταθέσεις κατά υποτομέα και διάρκεια, και, περαιτέρω, κατά νόμισμα, καθώς έτσι καθίσταται δυνατή η διεξοδικότερη ανάλυση της εξέλιξης των συνιστωσών του Μ3 που εκφράζονται σε ξένο νόμισμα και διευκολύνεται η διερεύνηση του βαθμού υποκατάστασης μεταξύ των ως άνω συνιστωσών και εκείνων που εκφράζονται σε ευρώ, β) τα δάνεια κατά υποτομέα, διάρκεια, σκοπό, επανακαθοριζόμενο επιτόκιο και νόμισμα, δεδομένου ότι οι συγκεκριμένες πληροφορίες θεωρούνται ουσιώδεις για τους σκοπούς της νομισματικής πολιτικής, γ) τις θέσεις έναντι άλλων ΝΧΙ, στο μέτρο που κρίνεται αναγκαίο προκειμένου να καταστεί εφικτός ο συμψηφισμός των απαιτήσεων/υποχρεώσεων μεταξύ ΝΧΙ ή για τον υπολογισμό της βάσης των αποθεματικών, δ) τις θέσεις έναντι των μη κατοίκων ζώνης ευρώ (υπόλοιπος κόσμος) προκειμένου για τις «καταθέσεις προθεσμίας άνω των δύο ετών», τις «καταθέσεις υπό προειδοποίηση άνω των δύο ετών» και τις «συμφωνίες επαναγοράς», ενόψει του υπολογισμού της βάσης των αποθεματικών που υπόκειται στη θετική αναλογία αποθεματικών, ε) τις θέσεις έναντι του υπόλοιπου κόσμου προκειμένου για τις συνολικές υποχρεώσεις από καταθέσεις, ενόψει του υπολογισμού των παραγόντων μεταβολής του εξωτερικού τομέα, στ) τις υποχρεώσεις αρχικής διάρκειας μικρότερης ή μεγαλύτερης του έτους από καταθέσεις και δάνεια έναντι του υπόλοιπου κόσμου, για τους σκοπούς του ισοζυγίου πληρωμών και των λογαριασμών κίνησης χρηματοδοτικών μέσων.
(9)
Οι ΕθνΚΤ καλούνται να προωθήσουν συστήματα παροχής στοιχείων ανά τίτλο ενόψει της συλλογής των στατιστικών πληροφοριών για τα χαρτοφυλάκια τίτλων των ΝΧΙ που απαιτούνται βάσει του παρόντος κανονισμού, εφόσον μια τέτοια ρύθμιση μπορεί να οδηγήσει σε μείωση της επιβάρυνσης των πιστωτικών ιδρυμάτων όσον αφορά την παροχή στοιχείων και να συμβάλει στην κατάρτιση ενισχυμένων στατιστικών. Σε ό,τι αφορά τα αμοιβαία κεφάλαια της χρηματαγοράς (ΑΚΧΑ), οι ΕθνΚΤ μπορούν να επιτρέπουν σε αυτά να υποβάλλουν στοιχεία σύμφωνα με τον κανονισμό (ΕΚ) αριθ. 958/2007 της Ευρωπαϊκής Κεντρικής Τράπεζας, της 27ης Ιουλίου 2007, σχετικά με τη στατιστική στοιχείων του ενεργητικού και παθητικού των επενδυτικών οργανισμών (ΕΚΤ/2007/8) (6), προκειμένου να μειώνεται η επιβάρυνση των διαχειριστών των εν λόγω κεφαλαίων.
(10)
Η ΕΚΤ υπολογίζει τις χρηματοπιστωτικές συναλλαγές ως τη διαφορά μεταξύ θέσεων υπολοίπων κατά τις ημερομηνίες παροχής στοιχείων στο τέλος του μήνα, από τις οποίες απαλείφονται οι επιπτώσεις μεταβολών που οφείλονται σε επιδράσεις ξένες προς τις συναλλαγές. Η υποχρέωση που επιβάλλεται στις μονάδες παροχής στοιχείων δεν αφορά τις μεταβολές των συναλλαγματικών ισοτιμιών, τις οποίες η ΕΚΤ υπολογίζει με βάση στοιχεία υπολοίπων κατά νόμισμα, που παρέχουν οι μονάδες παροχής στοιχείων, ή τις διορθώσεις επανακατηγοριοποίησης, τα στοιχεία των οποίων συλλέγουν οι ίδιες οι ΕθνΚΤ χρησιμοποιώντας διάφορες πηγές πληροφόρησης που είναι ήδη διαθέσιμες.
(11)
Το άρθρο 5 του κανονισμού (ΕΚ) αριθ. 2531/98 εξουσιοδοτεί την ΕΚΤ να εκδίδει κανονισμούς ή αποφάσεις, προκειμένου να εξαιρεί ιδρύματα από τις υποχρεώσεις ως προς τα ελάχιστα αποθεματικά, να εξειδικεύει τους όρους αποκλεισμού ή έκπτωσης ορισμένων υποχρεώσεων έναντι άλλου ιδρύματος από τη βάση των αποθεματικών και να καθορίζει διαφορετικές αναλογίες αποθεματικών για ειδικές κατηγορίες υποχρεώσεων. Δυνάμει του άρθρου 6 του κανονισμού (ΕΚ) αριθ. 2531/98 η ΕΚΤ έχει το δικαίωμα να συλλέγει από τα ιδρύματα τις πληροφορίες που είναι αναγκαίες για την εφαρμογή των υποχρεώσεων τήρησης ελάχιστων αποθεματικών και να επαληθεύει την ακρίβεια και την ποιότητα των πληροφοριών που παρέχουν τα ιδρύματα προκειμένου να καταδείξουν ότι συμμορφώνονται προς τις υποχρεώσεις σε ό,τι αφορά τα ελάχιστα αποθεματικά. Προκειμένου να μειωθεί η συνολική επιβάρυνση από την παροχή στοιχείων, ενδείκνυται οι στατιστικές πληροφορίες που αφορούν τη μηνιαία λογιστική κατάσταση να χρησιμοποιούνται επίσης για τον τακτικό υπολογισμό της βάσης των αποθεματικών των πιστωτικών ιδρυμάτων που υπόκεινται στο σύστημα ελάχιστων αποθεματικών της ΕΚΤ, σύμφωνα με τις διατάξεις του κανονισμού (ΕΚ) αριθ. 1745/2003 της Ευρωπαϊκής Κεντρικής Τράπεζας, της 12ης Σεπτεμβρίου 2003, σχετικά με την εφαρμογή υποχρεωτικών ελάχιστων αποθεματικών (ΕΚΤ/2003/9) (7).
(12)
Ο καθορισμός συγκεκριμένων διαδικασιών με την προοπτική της εφαρμογής τους στην περίπτωση συγχωνεύσεων στις οποίες μετέχουν πιστωτικά ιδρύματα είναι απαραίτητος, προκειμένου να καθίστανται σαφείς οι υποχρεώσεις των εν λόγω ιδρυμάτων ως προς τα ελάχιστα αποθεματικά.
(13)
Η ΕΚΤ απαιτεί την παροχή πληροφοριών για δραστηριότητες τιτλοποίησης των ΝΧΙ προκειμένου να ερμηνεύει τις εξελίξεις στη ζώνη του ευρώ όσον αφορά τις πιστώσεις και τα δάνεια. Εξάλλου, οι πληροφορίες αυτές συμπληρώνουν τα στοιχεία που παρέχονται βάσει του κανονισμού (ΕΚ) αριθ. 24/2009 της Ευρωπαϊκής Κεντρικής Τράπεζας, της 19ης Δεκεμβρίου 2008, σχετικά με τις στατιστικές για τα στοιχεία ενεργητικού και παθητικού των χρηματοδοτικών εταιρειών ειδικού σκοπού που μετέχουν σε συναλλαγές τιτλοποίησης (ΕΚΤ/2008/30) (8).
(14)
Μολονότι αναγνωρίζεται ότι οι κανονισμοί που εκδίδει η ΕΚΤ δεν παρέχουν δικαιώματα ούτε επιβάλλουν υποχρεώσεις σε μη συμμετέχοντα κράτη μέλη, το άρθρο 5 του καταστατικού ΕΣΚΤ εφαρμόζεται τόσο στα συμμετέχοντα όσο και στα μη συμμετέχοντα κράτη μέλη. Ο κανονισμός (ΕΚ) αριθ. 2533/98 προβλέπει ότι το άρθρο 10 του καταστατικού ΕΣΚΤ, σε συνδυασμό με το άρθρο 5 της συνθήκης, συνεπάγεται την υποχρέωση εκπόνησης και εφαρμογής, σε εθνικό επίπεδο, όλων των μέτρων που τα μη συμμετέχοντα κράτη μέλη θεωρούν κατάλληλα ενόψει της συλλογής των στατιστικών πληροφοριών που απαιτούνται για την εκπλήρωση των υποχρεώσεων παροχής στατιστικών στοιχείων προς την ΕΚΤ και της διασφάλισης της έγκαιρης προετοιμασίας τους στον τομέα της στατιστικής, προκειμένου να καταστούν συμμετέχοντα κράτη μέλη,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ορισμοί
Για τους σκοπούς του παρόντος κανονισμού, νοούνται ως:
-
«νομισματικό χρηματοπιστωτικό ίδρυμα» (ΝΧΙ): πιστωτικό ίδρυμα κατά τους ορισμούς του κοινοτικού δικαίου, που έχει την ιδιότητα κατοίκου ή άλλο χρηματοπιστωτικό ίδρυμα κάτοικος, η δραστηριότητα του οποίου συνίσταται στην αποδοχή καταθέσεων ή/και συγγενών υποκατάστατων καταθέσεων από θεσμικές μονάδες που δεν αποτελούν ΝΧΙ και στη για ίδιο λογαριασμό (τουλάχιστον από οικονομική άποψη) χορήγηση πιστώσεων ή/και πραγματοποίηση επενδύσεων σε τίτλους. Ο τομέας των ΝΧΙ περιλαμβάνει (9): α) κεντρικές τράπεζες, β) πιστωτικά ιδρύματα, όπως ορίζονται στο άρθρο 4 παράγραφος 1 της oδηγίας 2006/48 ΕΚ του Ευρωπαϊκού Κοινοβουλίου και του Συμβουλίου (επιχείρηση, η δραστηριότητα της οποίας συνίσταται στην αποδοχή καταθέσεων ή άλλων επιστρεπτέων κεφαλαίων από το κοινό (10) και στη χορήγηση πιστώσεων για ίδιο λογαριασμό, ή ίδρυμα ηλεκτρονικού χρήματος, κατά την έννοια της οδηγίας 2000/46/ΕΚ του Ευρωπαϊκού Κοινοβουλίου και του Συμβουλίου της 18ης Σεπτεμβρίου 2000 για την ανάληψη, την άσκηση και την προληπτική εποπτεία της δραστηριότητας ιδρύματος ηλεκτρονικού χρήματος (11) και γ) λοιπά ΝΧΙ, δηλαδή άλλα χρηματοπιστωτικά ιδρύματα κατοίκους που εμπίπτουν στον ορισμό των ΝΧΙ, ανεξαρτήτως της φύσης της δραστηριότητάς τους. Ο βαθμός υποκατάστασης μεταξύ των μέσων που εκδίδουν τα τελευταία και των καταθέσεων σε πιστωτικά ιδρύματα είναι καθοριστικός για την ταξινόμησή τους, εφόσον, κατά τα άλλα, ανταποκρίνονται στον ορισμό των ΝΧΙ. Στην περίπτωση των οργανισμών συλλογικών επενδύσεων (ΟΣΕΠ), τα ΑΚΧΑ πληρούν τους καθορισμένους όρους ρευστότητας και, ως εκ τούτου, περιλαμβάνονται στον τομέα των ΝΧΙ (βλέπε αρχές ταυτοποίησης των ΝΧΙ στο παράρτημα Ι, πρώτο μέρος),
-
«συμμετέχον κράτος μέλος»: συμμετέχον κράτος μέλος, όπως ορίζεται στο άρθρο 1 του κανονισμού (ΕΚ) αριθ. 2533/98,
-
«μη συμμετέχον κράτος μέλος»: κράτος μέλος το οποίο δεν έχει υιοθετήσει το ευρώ·
-
«μονάδα παροχής στοιχείων»: μονάδα παροχής στοιχείων, όπως ορίζεται στο άρθρο 1 του κανονισμού (ΕΚ) αριθ. 2533/98,
-
«κάτοικος»: κάτοικος, όπως ορίζεται στο άρθρο 1 του κανονισμού (ΕΚ) αριθ. 2533/98 του Συμβουλίου,
-
«χρηματοδοτική εταιρεία ειδικού σκοπού» (ΧΡΕΣ): χρηματοδοτική εταιρεία ειδικού σκοπού, όπως ορίζεται στο άρθρο 1 του κανονισμού (ΕΚ) αριθ. 24/2009 (ΕΚΤ/2008/30),
-
«τιτλοποίηση»: πράξη η οποία συνίσταται σε: α) παραδοσιακή τιτλοποίηση, όπως αυτή ορίζεται στο άρθρο 4 της οδηγίας 2006/48/ΕΚ, ή/και σε β) τιτλοποίηση, όπως αυτή ορίζεται στο άρθρο 1 του κανονισμού (ΕΚ) αριθ. 24/2009 (ΕΚΤ/2008/30), η οποία συνεπάγεται τη διάθεση των τιτλοποιούμενων δανείων σε ορισμένη ΧΡΕΣ,
-
«ίδρυμα ηλεκτρονικού χρήματος» και «ηλεκτρονικό χρήμα»: ίδρυμα ηλεκτρονικού χρήματος και ηλεκτρονικό χρήμα, όπως ορίζονται στο άρθρο 1 παράγραφος 3 της οδηγίας 2000/46/ΕΚ,
-
«υποτίμηση»: άμεση μείωση του απομένοντος ποσού ενός δανείου στη λογιστική κατάσταση λόγω απομείωσης της αξίας του,
-
«διαχειριστής»: ΝΧΙ το οποίο ασκεί σε καθημερινή βάση τη διαχείριση τιτλοποιούμενων δανείων, εισπράττοντας από τους οφειλέτες κεφάλαιο και τόκους που στη συνέχεια προωθούνται στους επενδυτές του προγράμματος τιτλοποίησης,
-
«διάθεση δανείου»: οικονομική μεταφορά δανείου ή ομάδας δανείων από τη μονάδα παροχής στοιχείων σε αποκτών μη ΝΧΙ, η οποία πραγματοποιείται με μεταβίβαση της κυριότητας ή με μερική εκχώρηση των σχετικών απαιτήσεων,
-
«απόκτηση δανείου»: οικονομική μεταφορά δανείου ή ομάδας δανείων από ένα μεταβιβάζον μη ΝΧΙ στη μονάδα παροχής στοιχείων, η οποία πραγματοποιείται με μεταβίβαση της κυριότητας ή με μερική εκχώρηση των σχετικών απαιτήσεων.
Άρθρο 2
Πραγματικός πληθυσμός παροχής στοιχείων
1. Ο πραγματικός πληθυσμός παροχής στοιχείων αποτελείται από τα ΝΧΙ κατοίκους της επικράτειας των συμμετεχόντων κρατών μελών (σύμφωνα με το παράρτημα ΙΙ, πρώτο μέρος).
2. Τα ΝΧΙ που ανήκουν στον πραγματικό πληθυσμό παροχής στοιχείων υπόκεινται σε υποχρεώσεις παροχής πλήρων στοιχείων, εκτός εάν τους έχει χορηγηθεί παρέκκλιση σύμφωνα με τις διατάξεις του άρθρου 8.
3. Θεσμικές μονάδες που εμπίπτουν στον ορισμό του ΝΧΙ υπάγονται στο πεδίο εφαρμογής του παρόντος κανονισμού ακόμη κι αν εξαιρούνται από το πεδίο εφαρμογής της οδηγίας 2006/48/ΕΚ.
4. Για τους σκοπούς της συλλογής πληροφοριών αναφορικά με την κατοικία των μεριδιούχων ΑΚΧΑ σύμφωνα με τα ειδικότερα οριζόμενα στο παράρτημα Ι, δεύτερο μέρος, τμήμα 5.5, στον πραγματικό πληθυσμό παροχής στοιχείων περιλαμβάνονται και οι λοιποί ενδιάμεσοι χρηματοπιστωτικοί οργανισμοί, εκτός από τις ασφαλιστικές εταιρείες και τα συνταξιοδοτικά ταμεία (ΛΕΧΟ), κατά τους ορισμούς του άρθρου 2 παράγραφος 2 στοιχείο α) του κανονισμού (ΕΚ) αριθ. 2533/98, με την επιφύλαξη τυχόν παρεκκλίσεων.
Άρθρο 3
Κατάλογος των ΝΧΙ για στατιστικούς σκοπούς
1. Η εκτελεστική επιτροπή της ΕΚΤ καταρτίζει και τηρεί κατάλογο των ΝΧΙ για στατιστικούς σκοπούς, λαμβάνοντας υπόψη τις απαιτήσεις που συνεπάγεται η χρήση του καταλόγου αυτού στο πλαίσιο του συστήματος ελάχιστων αποθεματικών της ΕΚΤ από άποψη συχνότητας και προθεσμιών παροχής στοιχείων. Στον κατάλογο των ΝΧΙ για στατιστικούς σκοπούς μνημονεύεται εάν αυτά υπόκεινται στο σύστημα ελάχιστων αποθεματικών της ΕΚΤ. Ο κατάλογος των ΝΧΙ πρέπει να είναι ενημερωμένος, ακριβής, όσο το δυνατό πιο ομοιογενής και επαρκώς αξιόπιστος για στατιστικούς σκοπούς.
2. Οι ΕθνΚΤ και η ΕΚΤ εξασφαλίζουν στις μονάδες παροχής στοιχείων πρόσβαση στον κατάλογο των ΝΧΙ για στατιστικούς σκοπούς και στις ενημερωμένες εκδόσεις του διά της κατάλληλης οδού και, μεταξύ άλλων, με ηλεκτρονικά μέσα, μέσω του Διαδικτύου ή, κατόπιν αιτήματος των ενδιαφερόμενων μονάδων παροχής στοιχείων, σε έντυπη μορφή.
3. Ο κατάλογος των ΝΧΙ για στατιστικούς σκοπούς προορίζεται αποκλειστικά για ενημέρωση. Σε περίπτωση, πάντως, που η τελευταία διαθέσιμη έκδοση του καταλόγου περιέχει λάθη, η ΕΚΤ δεν επιβάλλει κυρώσεις σε καμία θεσμική μονάδα για πλημμελή εκπλήρωση της υποχρέωσης παροχής στοιχείων, εφόσον η τελευταία έλαβε καλόπιστα υπόψη τον ανακριβή κατάλογο.
Άρθρο 4
Υποχρεώσεις παροχής στατιστικών στοιχείων
1. Ο πραγματικός πληθυσμός παροχής στοιχείων παρέχει στην ΕθνΚΤ του κράτους μέλους κατοικίας του ΝΧΙ μηνιαία στατιστικά στοιχεία αναγόμενα στη λογιστική κατάσταση του τέλους του μήνα και μηνιαίες συγκεντρωτικές διορθώσεις λόγω αναπροσαρμογών αξίας. Οι συγκεντρωτικές διορθώσεις λόγω αναπροσαρμογών αξίας παρέχονται αναφορικά με διαγραφές/υποτιμήσεις δανείων που έχουν χορηγήσει οι μονάδες παροχής στοιχείων και που καλύπτουν αναπροσαρμογές στην τιμή των τίτλων. Περαιτέρω λεπτομέρειες για ορισμένα στοιχεία της λογιστικής κατάστασης και πληροφορίες εκτός λογιστικής κατάστασης παρέχονται σε τριμηνιαία ή σε ετήσια βάση. Οι απαιτούμενες στατιστικές πληροφορίες καθορίζονται στο παράρτημα I.
2. Οι ΕθνΚΤ δύνανται να συλλέγουν ανά τίτλο τις απαιτούμενες στατιστικές πληροφορίες σε σχέση με τίτλους που εκδίδονται και διακρατούνται από ΝΧΙ, στο βαθμό που είναι δυνατή η εξαγωγή των στοιχείων της παραγράφου 1 σύμφωνα με τα ελάχιστα πρότυπα στατιστικών στοιχείων που καθορίζονται στο παράρτημα IV.
3. Τα ΝΧΙ παρέχουν, σύμφωνα με τις ελάχιστες υποχρεώσεις του πίνακα 1Α του πέμπτου μέρους του παραρτήματος Ι, τις μηνιαίες διορθώσεις λόγω αναπροσαρμογών αξίας σε σχέση με την πλήρη δέσμη στοιχείων που ζητεί η ΕΚΤ. Επιτρέπεται στις ΕθνΚΤ να συλλέγουν πρόσθετα στοιχεία που δεν καλύπτονται από τις ελάχιστες υποχρεώσεις. Τα εν λόγω πρόσθετα στοιχεία είναι δυνατό να αφορούν τις αναλύσεις που σημειώνονται στον πίνακα 1A, οι οποίες δεν εμπίπτουν στις «ελάχιστες υποχρεώσεις».
4. Επιπλέον, η ΕΚΤ μπορεί να ζητήσει επεξηγηματικά στοιχεία σχετικά με διορθώσεις που υπάγονται στις «επανακατηγοριοποιήσεις και λοιπές διορθώσεις» και που συλλέγουν οι ΕθνΚΤ.
Άρθρο 5
Πρόσθετες υποχρεώσεις παροχής στατιστικών στοιχείων για τιτλοποιήσεις δανείων και λοιπές μεταβιβάσεις δανείων
Τα ΝΧΙ παρέχουν τα ακόλουθα στοιχεία σύμφωνα με το έκτο μέρος του παραρτήματος Ι:
1.
Την καθαρή ροή των τιτλοποιήσεων δανείων και άλλων μεταβιβάσεων δανείων που πραγματοποιούνται εντός της περιόδου υποβολής στοιχείων.
2.
Το ανεξόφλητο υπόλοιπο τέλους τριμήνου όλων των δανείων ως προς τα οποία το ΝΧΙ ενεργεί ως διαχειριστής στο πλαίσιο τιτλοποίησης.
3.
Σε περίπτωση εφαρμογής του Διεθνούς Λογιστικού Προτύπου 39 (ΔΛΠ 39) ή ανάλογων εθνικών λογιστικών κανόνων, το ανεξόφλητο υπόλοιπο τέλους τριμήνου δανείων που έχουν διατεθεί μέσω τιτλοποίησης, το οποίο δεν έχει παύσει να αναγνωρίζεται στη λογιστική κατάσταση.
Άρθρο 6
Προθεσμίες παροχής στοιχείων
1. Οι ΕθνΚΤ αποφασίζουν σχετικά με τον κατάλληλο χρόνο για τη λήψη στοιχείων από μονάδες παροχής στοιχείων προκειμένου να εξασφαλίζουν την τήρηση των προθεσμιών που καθορίζονται κατωτέρω, λαμβάνοντας υπόψη, όταν συντρέχει περίπτωση, τις προθεσμίες παροχής στοιχείων του συστήματος τήρησης ελάχιστων υποχρεωτικών αποθεματικών της ΕΚΤ, και ενημερώνουν ανάλογα τις μονάδες παροχής στοιχείων.
2. Οι ΕθνΚΤ διαβιβάζουν στην ΕΚΤ μηνιαία στατιστικά στοιχεία έως το πέρας των εργασιών της 15ης εργάσιμης ημέρας μετά το τέλος του μήνα στον οποίο ανάγονται τα στοιχεία.
3. Οι ΕθνΚΤ διαβιβάζουν στην ΕΚΤ τριμηνιαία στατιστικά στοιχεία έως το πέρας των εργασιών της 28ης εργάσιμης ημέρας μετά το τέλος του τριμήνου στο οποίο ανάγονται τα στοιχεία.
4. Οι ΕθνΚΤ διαβιβάζουν στην ΕΚΤ ετήσια στατιστικά στοιχεία, σύμφωνα με το άρθρο 17 παράγραφος 2 της κατευθυντήριας γραμμής ΕΚΤ/2007/9, της 1ης Αυγούστου 2007, σχετικά με τη νομισματική στατιστική και τη στατιστική χρηματοπιστωτικών ιδρυμάτων και αγορών (αναδιατύπωση) (12).
Άρθρο 7
Λογιστικοί κανόνες για τους σκοπούς της παροχής στατιστικών στοιχείων
1. Για τους σκοπούς της παροχής στοιχείων δυνάμει του παρόντος κανονισμού τα ΝΧΙ ακολουθούν τους λογιστικούς κανόνες που καθορίζονται στις διατάξεις που ενσωματώνουν στο εθνικό δίκαιο την οδηγία 86/635/ΕΟΚ του Συμβουλίου, της 8ης Δεκεμβρίου 1986, για τους ετήσιους λογαριασμούς και τους ενοποιημένους λογαριασμούς των τραπεζών και λοιπών χρηματοπιστωτικών ιδρυμάτων (13), καθώς και σε κάθε άλλο εφαρμοστέο διεθνές πρότυπο, εκτός αν άλλως ορίζεται στον παρόντα κανονισμό.
2. Στοιχεία για υποχρεώσεις από καταθέσεις και δάνεια παρέχονται ως ανεξόφλητο ποσό του αρχικού κεφαλαίου στο τέλος του μήνα. Στο συγκεκριμένο ποσό δεν περιλαμβάνονται υποτιμήσεις δανείων, όπως καθορίζονται από τις συναφείς λογιστικές πρακτικές. Υποχρεώσεις από καταθέσεις και δάνεια δεν συμψηφίζονται με άλλα στοιχεία του ενεργητικού ή με άλλες υποχρεώσεις.
3. Με την επιφύλαξη των λογιστικών πρακτικών και των διατάξεων περί συμψηφισμού που επικρατούν στα κράτη μέλη, η υποβολή όλων των χρηματοοικονομικών στοιχείων του ενεργητικού και των στοιχείων του παθητικού πραγματοποιείται για στατιστικούς σκοπούς σε ακαθάριστη βάση.
4. Οι ΕθνΚΤ είναι δυνατό να επιτρέπουν την παροχή στοιχείων για δάνεια που καλύπτονται από προβλέψεις μετά την αφαίρεση των προβλέψεων, καθώς και την παροχή στοιχείων για αγορασθέντα δάνεια στην τιμή που συμφωνείται κατά το χρόνο κτήσεώς τους, υπό την προϋπόθεση ότι οι εν λόγω πρακτικές παροχής στοιχείων εφαρμόζονται από όλες τις μονάδες παροχής στοιχείων που έχουν την ιδιότητα του κατοίκου και είναι απαραίτητες για τη διατήρηση της συνέχειας στο πλαίσιο της στατιστικής αποτίμησης των δανείων σε σχέση με τα υποβληθέντα στοιχεία περιόδων πριν από τον Ιανουάριο του 2005.
Άρθρο 8
Παρεκκλίσεις
1. Τα μικρά ΝΧΙ είναι δυνατό να απολαύουν παρεκκλίσεων.
α)
Οι ΕθνΚΤ δύνανται να χορηγούν παρεκκλίσεις σε μικρά ΝΧΙ εφόσον η συνολική συμβολή τους στην εθνική λογιστική κατάσταση των ΝΧΙ σε όρους υπολοίπων δεν υπερβαίνει το 5 %·
β)
όσον αφορά τα πιστωτικά ιδρύματα, με την επιφύλαξη των υποχρεώσεων παροχής στοιχείων για τον υπολογισμό των υποχρεωτικών ελάχιστων αποθεματικών, όπως καθορίζονται στο παράρτημα ΙΙΙ, οι παρεκκλίσεις του στοιχείου α) έχουν ως αποτέλεσμα την παροχή μειωμένου αριθμού στοιχείων από τα πιστωτικά ιδρύματα στα οποία αυτές εφαρμόζονται·
γ)
όσον αφορά τα μικρά ΝΧΙ που δεν αποτελούν πιστωτικά ιδρύματα, σε περίπτωση εφαρμογής παρέκκλισης του στοιχείου α) οι ΕθνΚΤ συνεχίζουν, αν μη τι άλλο, να συλλέγουν στοιχεία για τη συνολική λογιστική κατάσταση τουλάχιστον σε ετήσια βάση, ώστε να καθίσταται δυνατή η παρακολούθηση του μεγέθους των μικρών ΝΧΙ παροχής στοιχείων·
δ)
με την επιφύλαξη του στοιχείου α), οι ΕθνΚΤ δύνανται να παραχωρούν παρεκκλίσεις σε πιστωτικά ιδρύματα τα οποία δεν απολαύουν του περιορισμού των υποχρεώσεών τους για παροχή στοιχείων σε όσες προβλέπει το έκτο μέρος του παραρτήματος Ι σύμφωνα με τα σημεία α) και β), υπό τον όρο ότι η κοινή συμβολή τους στην εθνική λογιστική κατάσταση των ΝΧΙ σε όρους υπολοίπων δεν υπερβαίνει το 10 % της εθνικής λογιστικής κατάστασης των ΝΧΙ ούτε το 1 % της λογιστικής κατάστασης των ΝΧΙ της ζώνης του ευρώ·
ε)
οι ΕθνΚΤ ελέγχουν εγκαίρως την πλήρωση των προϋποθέσεων που προβλέπονται στα στοιχεία α) και δ) ενόψει της χορήγησης ή, εφόσον κρίνεται αναγκαίο, της άρσης οποιασδήποτε παρέκκλισης, με ισχύ από την αρχή κάθε έτους·
στ)
τα μικρά ΝΧΙ δικαιούνται να μην κάνουν χρήση των παρεκκλίσεων και να εκπληρώσουν το σύνολο των υποχρεώσεων παροχής στοιχείων.
2. Τα ΑΚΧΑ είναι δυνατό να απολαύουν παρεκκλίσεων.
Οι ΕθνΚΤ δύνανται να παραχωρούν σε ΑΚΧΑ παρεκκλίσεις όσον αφορά τις υποχρεώσεις παροχής στοιχείων του άρθρου 4 παράγραφος 1, υπό τον όρο ότι, αντ’ αυτών, τα ΑΚΧΑ παρέχουν στοιχεία για τη λογιστική τους κατάσταση, σύμφωνα με το άρθρο 6 του κανονισμού (ΕΚ) αριθ. 958/2007 (ΕΚΤ/2007/8), με την επιφύλαξη της συμμόρφωσης προς τις ακόλουθες προϋποθέσεις:
-
τα ΑΚΧΑ παρέχουν τα ως άνω στοιχεία σε μηνιαία βάση, σύμφωνα με τη «συνδυαστική προσέγγιση» που προβλέπεται στο παράρτημα Ι του κανονισμού (ΕΚ) αριθ. 958/2007 (ΕΚΤ/2007/8) και σύμφωνα με τις υποχρεώσεις τήρησης προθεσμιών που προβλέπονται στο άρθρο 9 του ίδιου κανονισμού·
-
τα ΑΚΧΑ παρέχουν στοιχεία υπολοίπων για μετοχές/μερίδια ΑΚΧΑ στο τέλος του μήνα, σύμφωνα με τις υποχρεώσεις τήρησης προθεσμιών που προβλέπονται στο άρθρο 6 παράγραφος 2.
3. Παρεκκλίσεις είναι δυνατό να χορηγούνται σε σχέση με μετοχές/μερίδια ΑΚΧΑ.
α)
Με τον όρο «ονομαστικές μετοχές/μερίδια ΑΚΧΑ» νοούνται μετοχές/μερίδια ΑΚΧΑ, σε σχέση με τα οποία η εθνική νομοθεσία προβλέπει την τήρηση αρχείου με τα στοιχεία των μεριδιούχων, περιλαμβανομένων και πληροφοριών για την κατοικία τους. Με τον όρο «μετοχές/μερίδια ΑΚΧΑ στον κομιστή» νοούνται μετοχές/μερίδια ΑΚΧΑ, σε σχέση με τα οποία η εθνική νομοθεσία δεν προβλέπει την τήρηση αρχείου με τα στοιχεία των μεριδιούχων ή προβλέπει μεν την τήρηση τέτοιου αρχείου, χωρίς όμως αυτό να περιλαμβάνει πληροφορίες για την κατοικία τους.
β)
Όταν εκδίδονται για πρώτη φορά μετοχές/μερίδια, ονομαστικά ή στον κομιστή, ή όταν οι εξελίξεις στην αγορά απαιτούν αλλαγή της διαδικασίας ή του συνδυασμού διαδικασιών παροχής στατιστικών στοιχείων (όπως καθορίζονται στο τμήμα 5.5 του δεύτερου μέρους του παραρτήματος Ι), οι ΕθνΚΤ δύνανται να χορηγούν παρεκκλίσεις διάρκειας ενός έτους από τις υποχρεώσεις του τμήματος 5.5 του δεύτερου μέρους του παραρτήματος Ι.
γ)
Σε ό,τι αφορά την κατοικία των μεριδιούχων ΑΚΧΑ, οι ΕθνΚΤ μπορούν να χορηγούν παρεκκλίσεις σε μονάδες παροχής στοιχείων, υπό την προϋπόθεση ότι οι απαιτούμενες στατιστικές πληροφορίες συλλέγονται με βάση άλλες διαθέσιμες πηγές, σύμφωνα με τα οριζόμενα στο τμήμα 5.5 του δεύτερου μέρους του παραρτήματος Ι. Οι ΕθνΚΤ ελέγχουν εγκαίρως την πλήρωση της προϋπόθεσης αυτής ενόψει της χορήγησης ή, εφόσον κρίνεται αναγκαίο, της άρσης οποιασδήποτε παρέκκλισης, με ισχύ από την αρχή κάθε έτους, κατόπιν συμφωνίας με την ΕΚΤ. Για τους σκοπούς του παρόντος κανονισμού οι ΕθνΚΤ δύνανται να καταρτίζουν και να τηρούν κατάλογο των ΛΕΧΟ παροχής στοιχείων, σύμφωνα με τις αρχές που καθορίζονται στο τμήμα 5.5 του δεύτερου μέρους του παραρτήματος Ι.
4. Με την επιφύλαξη της παραγράφου 1, ιδρύματα ηλεκτρονικού χρήματος είναι δυνατό να απολαύουν παρεκκλίσεων.
α)
Με την επιφύλαξη των διατάξεων της οδηγίας 2006/48/ΕΚ, του άρθρου 2 του κανονισμού (ΕΚ) αριθ. 1745/2003 (ΕΚΤ/2003/9) και του στοιχείου β) οι ΕθνΚΤ δύνανται να χορηγούν παρεκκλίσεις σε μεμονωμένα ιδρύματα ηλεκτρονικού χρήματος. Οι ΕθνΚΤ ελέγχουν εγκαίρως την πλήρωση των όρων του στοιχείου β), ενόψει της χορήγησης ή, εφόσον κρίνεται αναγκαίο, της άρσης οποιασδήποτε παρέκκλισης. Κάθε ΕθνΚΤ που χορηγεί παρέκκλιση ενημερώνει σχετικά την ΕΚΤ.
β)
Οι ΕθνΚΤ δύνανται να χορηγούν παρεκκλίσεις σε μεμονωμένα ιδρύματα ηλεκτρονικού χρήματος, εφόσον πληρούται τουλάχιστον ένας εκ των ακόλουθων όρων:
i)
το ηλεκτρονικό χρήμα που αυτά εκδίδουν γίνεται δεκτό ως μέσο πληρωμής μόνο από περιορισμένο αριθμό επιχειρήσεων, οι οποίες μπορούν να διακριθούν σαφώς λόγω:
-
της εγκατάστασής τους στο ίδιο κτίριο ή σε άλλη περιορισμένη περιοχή, ή/και
-
της στενής οικονομικής ή επιχειρηματικής σχέσης τους με το ίδρυμα έκδοσης, συμπεριλαμβανομένης, ενδεικτικά, τυχόν διάρθρωσης με στοιχεία συνιδιοκτησίας, προώθησης στην αγορά ή διάθεσης, ακόμη κι αν το ίδρυμα έκδοσης και η λαμβάνουσα επιχείρηση είναι οργανωμένα ως διακριτές νομικές οντότητες, ή
ii)
του ότι άνω των τριών τετάρτων της συνολικής τους λογιστικής κατάστασης δεν συνδέονται με την έκδοση ή διαχείριση ηλεκτρονικού χρήματος, οι δε υποχρεώσεις που αφορούν ανεξόφλητο ηλεκτρονικό χρήμα δεν υπερβαίνουν τα εκατό εκατομμύρια ευρώ.
γ)
Εάν ορισμένο ίδρυμα ηλεκτρονικού χρήματος που απολαύει παρέκκλισης δεν είναι απαλλαγμένο από τις υποχρεώσεις τήρησης ελάχιστων αποθεματικών, παρέχει τουλάχιστον τα τριμηνιαία στοιχεία που είναι απαραίτητα για τον υπολογισμό της βάσης των αποθεματικών, κατά τα οριζόμενα στο παράρτημα ΙΙΙ. Το εν λόγω ίδρυμα μπορεί να επιλέξει να παρέχει την περιορισμένη δέσμη στοιχείων της βάσης των αποθεματικών με μηνιαία συχνότητα.
δ)
Όταν χορηγείται παρέκκλιση σε μεμονωμένο ίδρυμα ηλεκτρονικού χρήματος, η ΕΚΤ το καταχωρίζει για στατιστικούς σκοπούς στον κατάλογο των ΝΧΙ ως μη χρηματοδοτική εταιρεία. Το ίδρυμα θα αντιμετωπίζεται ως μη χρηματοδοτική εταιρεία και στις περιπτώσεις που είναι αντισυμβαλλόμενος ενός ΝΧΙ. Για τους σκοπούς των υποχρεώσεων τήρησης ελάχιστων αποθεματικών της ΕΚΤ το ίδρυμα θα εξακολουθεί να αντιμετωπίζεται ως πιστωτικό ίδρυμα.
5. Παρεκκλίσεις είναι δυνατό να χορηγούνται σε σχέση με διορθώσεις λόγω αναπροσαρμογών αξίας.
α)
Με την επιφύλαξη της παραγράφου 1 οι ΕθνΚΤ μπορούν να χορηγούν παρεκκλίσεις ως προς την παροχή σε ΑΚΧΑ στοιχείων για διορθώσεις λόγω αναπροσαρμογών αξίας, αίροντας την υποχρέωση αυτών να παρέχουν στοιχεία για τις εν λόγω διορθώσεις.
β)
Οι ΕθνΚΤ μπορούν να χορηγούν παρεκκλίσεις σε ό,τι αφορά τη συχνότητα και τις προθεσμίες παροχής στοιχείων για τις αναπροσαρμογές της τιμής τίτλων, απαιτώντας την παροχή των εν λόγω στοιχείων σε τριμηνιαία βάση και εντός των ίδιων προθεσμιών με εκείνες που ισχύουν για τα παρεχόμενα σε τριμηνιαία βάση στοιχεία υπολοίπων, με την επιφύλαξη της συμμόρφωσης προς τις ακόλουθες υποχρεώσεις:
i)
οι μονάδες παροχής στοιχείων παρέχουν στις ΕθνΚΤ τις συναφείς πληροφορίες που αφορούν τις πρακτικές αποτίμησης, συμπεριλαμβανομένων των ποσοτικών ενδείξεων σχετικά με το ποσοστό των διακρατούμενων από αυτές μέσων, χρησιμοποιώντας διαφορετικές μεθόδους αποτίμησης·
ii)
σε περίπτωση ουσιώδους αναπροσαρμογής αξίας, οι ΕθνΚΤ νομιμοποιούνται να ζητήσουν από τις μονάδες παροχής στοιχείων την παροχή πρόσθετων πληροφοριών αναγόμενων στο μήνα εντός του οποίου έλαβε χώρα η αναπροσαρμογή.
γ)
Οι ΕθνΚΤ μπορούν να χορηγούν παρεκκλίσεις σε ό,τι αφορά την παροχή στοιχείων για τις αναπροσαρμογές αξίας των τίτλων, μεταξύ άλλων, απαλλάσσοντας πλήρως από κάθε σχετική υποχρέωση παροχής στοιχείων πιστωτικά ιδρύματα που παρέχουν, ανά τίτλο, στοιχεία για τα μηνιαία υπόλοιπα των τίτλων, με την επιφύλαξη της συμμόρφωσης προς τις ακόλουθες υποχρεώσεις:
i)
οι παρεχόμενες πληροφορίες περιλαμβάνουν την εναπομένουσα αξία κάθε τίτλου στη λογιστική κατάσταση·
ii)
όσον αφορά τίτλους με μη δημοσιοποιημένο κωδικό αναγνώρισης, οι παρεχόμενες πληροφορίες περιλαμβάνουν επαρκείς πληροφορίες για την κατηγορία μέσου, τη διάρκεια και τον εκδότη που αν μη τι άλλο αντιστοιχούν στις αναλύσεις που ορίζονται ως «ελάχιστες υποχρεώσεις» στο πέμπτο μέρος του παραρτήματος Ι.
6. Παρεκκλίσεις είναι δυνατό να χορηγούνται σε σχέση με την παροχή στατιστικών στοιχείων για δάνεια που διατίθενται μέσω τιτλοποίησης.
Η οικεία ΕθνΚΤ δύναται να επιτρέπει στα ΝΧΙ που εφαρμόζουν το ΔΛΠ 39 ή παρόμοιους εθνικούς λογιστικούς κανόνες να εξαιρούν από τα στοιχεία υπολοίπων που απαιτούνται σύμφωνα με το δεύτερο και το τρίτο μέρος του παραρτήματος Ι τυχόν δάνεια που διατίθενται μέσω τιτλοποίησης σύμφωνα με την εθνική πρακτική, υπό την προϋπόθεση ότι η πρακτική αυτή εφαρμόζεται από όλα τα ΝΧΙ κατοίκους.
7. Παρεκκλίσεις είναι δυνατό να χορηγούνται σε σχέση με ορισμένα τριμηνιαία υπόλοιπα που αφορούν κράτη μέλη εκτός της ζώνης του ευρώ.
Εφόσον από αριθμητικά δεδομένα συλλεγόμενα σε ανώτερο επίπεδο συγκέντρωσης προκύπτει ότι τα στοιχεία που αφορούν τις θέσεις έναντι αντισυμβαλλομένων κατοίκων οποιουδήποτε κράτους μέλους ή έναντι του νομίσματος κράτους μέλους που δεν έχει υιοθετήσει το ευρώ δεν είναι σημαντικά, η οικεία ΕθνΚΤ μπορεί να αποφασίζει να μην ζητήσει την παροχή στοιχείων όσον αφορά το συγκεκριμένο κράτος μέλος. Η ΕθνΚΤ ενημερώνει τις οικείες μονάδες παροχής στοιχείων σχετικά με μια τέτοια απόφαση.
Άρθρο 9
Ελάχιστα πρότυπα και εθνικές διατάξεις όσον αφορά την παροχή στοιχείων
1. Η παροχή των απαιτούμενων στατιστικών στοιχείων πραγματοποιείται σύμφωνα με τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, κατά τα οριζόμενα στο παράρτημα IV.
2. Οι ΕθνΚΤ θεσπίζουν και εφαρμόζουν τις διατάξεις περί παροχής στοιχείων που πρέπει να τηρεί ο πραγματικός πληθυσμός παροχής στοιχείων, με βάση τα εθνικά χαρακτηριστικά. Οι ΕθνΚΤ διασφαλίζουν ότι μέσω των παραπάνω διατάξεων περί παροχής στοιχείων καθίστανται διαθέσιμες οι απαιτούμενες στατιστικές πληροφορίες και επιτρέπεται ο ακριβής έλεγχος της συμμόρφωσης προς τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, κατά τα οριζόμενα στο παράρτημα IV.
Άρθρο 10
Συγχώνευση, διάσπαση και εξυγίανση
Σε περίπτωση συγχώνευσης, διάσπασης ή άλλης διαδικασίας εξυγίανσης που ενδέχεται να επηρεάσει την εκπλήρωση των στατιστικών υποχρεώσεων ορισμένης μονάδας παροχής στοιχείων, αυτή ενημερώνει την οικεία ΕθνΚΤ για τις προβλεπόμενες διαδικασίες εκπλήρωσης των υποχρεώσεων παροχής στατιστικών στοιχείων βάσει του παρόντος κανονισμού, αφού δημοσιοποιηθεί η πρόθεση εφαρμογής της συγχώνευσης, διάσπασης ή άλλης διαδικασίας εξυγίανσης και σε εύλογο χρόνο πριν από την έναρξη της ισχύος τους.
Άρθρο 11
Χρήση των υποβαλλόμενων στατιστικών πληροφοριών για τους σκοπούς των ελάχιστων αποθεματικών
1. Οι στατιστικές πληροφορίες που παρέχουν τα πιστωτικά ιδρύματα σύμφωνα με τον παρόντα κανονισμό χρησιμοποιούνται από κάθε πιστωτικό ίδρυμα για τον υπολογισμό της βάσης των αποθεματικών του, σύμφωνα με τον κανονισμό (ΕΚ) αριθ. 1745/2003 (ΕΚΤ/2003/9). Ειδικότερα, κάθε πιστωτικό ίδρυμα χρησιμοποιεί τις εν λόγω πληροφορίες προκειμένου να επαληθεύσει την εκπλήρωση των υποχρεώσεών του σε ελάχιστα αποθεματικά κατά την περίοδο τήρησης.
2. Τα στοιχεία της βάσης των αποθεματικών των μικρών ιδρυμάτων για τρεις περιόδους τήρησης βασίζονται σε στοιχεία του τέλους τριμήνου, τα οποία συλλέγονται από τις ΕθνΚΤ εντός 28 εργάσιμων ημερών από το τέλος του τριμήνου στο οποίο αυτά ανάγονται.
3. Σε περίπτωση σύγκρουσης οι ειδικοί κανόνες εφαρμογής του συστήματος υποχρεωτικών ελάχιστων αποθεματικών της ΕΚΤ που προβλέπονται στο παράρτημα ΙΙΙ κατισχύουν κάθε άλλης διάταξης του κανονισμού (ΕΚ) αριθ. 1745/2003 (ΕΚΤ/2003/9).
4. Προκειμένου να διευκολυνθεί η διαχείριση της ρευστότητας της ΕΚΤ και των πιστωτικών ιδρυμάτων, οι υποχρεώσεις σε ελάχιστα αποθεματικά θα πρέπει να επιβεβαιώνονται το αργότερο την πρώτη ημέρα της περιόδου τήρησης. Σε εξαιρετικές περιπτώσεις μπορεί να προκύψει ανάγκη υποβολής αναθεωρήσεων ως προς τη βάση των αποθεματικών ή ως προς τα επιβεβαιωθέντα ελάχιστα αποθεματικά από τα πιστωτικά ιδρύματα. Οι διαδικασίες επιβεβαίωσης ή αναγνώρισης των υποχρεώσεων σε ελάχιστα αποθεματικά δεν θίγουν την πάγια υποχρέωση των μονάδων παροχής στοιχείων να υποβάλλουν ακριβείς στατιστικές πληροφορίες και να αναθεωρούν όσο το δυνατό ταχύτερα τυχόν ανακριβείς στατιστικές πληροφορίες που έχουν ήδη υποβάλει.
Άρθρο 12
Επαλήθευση και υποχρεωτική συλλογή
Το δικαίωμα της επαλήθευσης ή της συλλογής των πληροφοριών που υποχρεούνται να παρέχουν οι μονάδες παροχής στοιχείων σύμφωνα με τον παρόντα κανονισμό ασκείται από τις ΕθνΚΤ, με την επιφύλαξη του δικαιώματος της ΕΚΤ να ασκήσει η ίδια το εν λόγω δικαίωμα. Το ως άνω δικαίωμα ασκείται, ιδίως, όταν ορισμένο ίδρυμα που ανήκει στον πραγματικό πληθυσμό παροχής στοιχείων δεν πληροί τα ελάχιστα πρότυπα διαβίβασης, ακρίβειας, εννοιολογικής συμβατότητας και αναθεωρήσεων, κατά τα οριζόμενα στο παράρτημα IV.
Άρθρο 13
Έναρξη παροχής στοιχείων
1. Η παροχή στοιχείων με βάση τον παρόντα κανονισμό αρχίζει με τα στοιχεία του μήνα Ιουνίου του 2010, περιλαμβανομένων στοιχείων του μήνα Δεκεμβρίου 2009 μόνο όσον αφορά τον πίνακα 5.
2. Η με βάση τον παρόντα κανονισμό παροχή στοιχείων που αφορούν τα πεδία του πίνακα 1 του δεύτερου μέρους του παραρτήματος Ι τα οποία αντιστοιχούν σε κοινοπρακτικά δάνεια, αρχίζει με τα στοιχεία του μήνα Δεκεμβρίου του 2011.
3. Η με βάση τον παρόντα κανονισμό παροχή στοιχείων που αφορούν τα πεδία του πίνακα 3 του τρίτου μέρους του παραρτήματος Ι, τα οποία αντιστοιχούν σε κράτη μέλη που έχουν υιοθετήσει το ευρώ, αρχίζει με τα πρώτα τριμηνιαία στοιχεία μετά την ημερομηνία υιοθέτησης του ευρώ από εκείνα.
4. Η με βάση τον παρόντα κανονισμό παροχή στοιχείων που αφορούν τα πεδία των πινάκων 3 και 4 του τρίτου μέρους του παραρτήματος Ι, τα οποία αντιστοιχούν σε κράτη μέλη που δεν έχουν υιοθετήσει το ευρώ, αρχίζει με τα πρώτα τριμηνιαία στοιχεία μετά την ημερομηνία προσχώρησής τους στην ΕΕ. Εφόσον η ενδιαφερόμενη ΕθνΚΤ αποφασίσει να μη ζητήσει την έναρξη της παροχής μη σημαντικών στοιχείων με τα πρώτα τριμηνιαία στοιχεία μετά την ημερομηνία προσχώρησης των (ενός ή περισσοτέρων) οικείων κρατών μελών στην ΕΕ, η παροχή των στοιχείων αρχίζει δώδεκα μήνες αφότου η ΕθνΚΤ ενημερώσει τις μονάδες παροχής στοιχείων ότι απαιτούνται τα στοιχεία.
Άρθρο 14
Κατάργηση
1. Ο κανονισμός (ΕΚ) αριθ. 2423/2001 (ΕΚΤ//2001/13) καταργείται από την 1η Ιουλίου 2010.
2. Οι αναφορές στον καταργούμενο κανονισμό νοούνται ως αναφορές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος V.
Άρθρο 15
Τελική διάταξη
Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουλίου 2010.
Φρανκφούρτη, 19 Δεκεμβρίου 2008.

Labels: 12
2
15
4